
Αθήνα, 08 Σεπτεμβρίου 2021
ΕΡΩΤΗΣΗ
Προς τους κ.κ. Υπουργούς
- Εργασίας & Κοινωνικών Υποθέσεων
- Παιδείας και Θρησκευμάτων

Θέμα: «Εκτός Βρεφονηπιακών-Παιδικών Σταθμών και ΚΔΑΠ 446 παιδιά της Ροδόπης»  
Σύμφωνα με τα στοιχεία που δημοσίευσε πρόσφατα η Ελληνική Εταιρεία Τοπικής Ανάπτυξης και Αυτοδιοίκησης  83.000  παιδιά μένουν φέτος  εκτός Βρεφονηπιακών-Παιδικών Σταθμών και ΚΔΑΠ, παρότι οι οικογένειές τους πληρούν όλα τα κριτήρια που  είχε θέσει η σχετική πρόσκληση. Το γεγονός αυτό έχει  προκαλέσει δικαιολογημένη αναστάτωση σε όλη την χώρα  και ειδικά στην Περιφερειακή  Ενότητα Ροδόπης, όπου ο αριθμός των παιδιών που  αποκλείονται από τους πίνακες των δικαιούχων, αν και πληρούν τις απαιτούμενες προϋποθέσεις, ανέρχονται σε 446. Συγκεκριμένα πρόκειται για  420 παιδιά  στον Δήμο  Κομοτηνής,  2 στον Δήμο Μαρωνείας-Σαπών, 8 στο Δήμο  Αρριανών και 16 στον Δήμο  Ιάσμου.
Οι ευθύνες που βαραίνουν την κυβέρνηση είναι τεράστιες διότι ενώ γνώριζε πως πρόκειται για οικογένειες που  αδυνατούν να ανταπεξέλθουν, εν μέσω μάλιστα οικονομικής κρίσης και πανδημίας,  δεν εξασφάλισε ως όφειλε  την ένταξη των παιδιών τους στο πρόγραμμα «Εναρμόνιση οικογενειακής και επαγγελματικής ζωής» της περιόδου 2021-2022. Το μεγάλο έλλειμμα στην κοινωνική πολιτική της κυβέρνησης απαξιώνει  κοινωνικές δομές που υλοποιούν προγράμματα για την οικογένεια  και τις ευπαθείς κοινωνικές ομάδες.  Η κυβερνητική αυτή  αναλγησία αποτελεί  ένα μόνο μέρος από την γενικότερη πολιτική εγκατάλειψης της Ροδόπης που  ακολουθείται κατά την τελευταία διετία και που έχει τεράστιες επιπτώσεις για την τοπική κοινωνία και για την οικονομία της.
Επειδή, με την ανακοίνωση των οριστικών πινάκων 446 οικογένειες της Ροδόπης είδαν να αποκλείονται τα παιδιά τους από την επιδότηση για την φοίτησή τους σε  βρεφονηπιακούς- παιδικούς σταθμούς και ΚΔΑΠ.
Επειδή, λόγω της υγειονομικής και οικονομικής κρίσης οι κοινωνικές επιπτώσεις από αυτόν τον αποκλεισμό θα είναι σοβαρές για τις οικογένειες, που θα αναλάβουν ένα ακόμα οικονομικό βάρος.
Ερωτώνται οι κ.κ. Υπουργοί:
1.Τι μέτρα προτίθεστε να λάβετε ώστε να αποκατασταθεί η αδικία  και να χορηγηθούν voucher σε όλες τις οικογένειες της Π.Ε. Ροδόπης που παρότι έχουν καταθέσει πλήρη φάκελο απορρίφθηκαν από το Πρόγραμμα;
2.Σκοπεύετε να ενισχύσετε από οποιαδήποτε άλλη πηγή την χρηματοδότηση των Βρεφονηπιακών-Παιδικών Σταθμών και των ΚΔΑΠ;  

